SL Uradni list Evropske unije L 57/15

UREDBA KOMISIJE (ES) št. 360/2005

z dne 2. marca 2005

o odprtju javne prodaje vinskega alkohola za uporabo v obliki bioetanola v Skupnosti

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1493/1999 z dne 17. maja 1999 o skupni ureditvi trga za vino (1), in zlasti člena 33 Uredbe,

ob upoštevanju naslednjega:

(1) Uredba Komisije (ES) št. 1623/2000 z dne 25. julija 2000 o določitvi podrobnih izvedbenih pravil za Uredbo Sveta (ES) št. 1493/1999 o skupni ureditvi trga za vino ob upoštevanju tržnih mehanizmov (2) med drugim določa tudi podrobna pravila za odprodajo zalog alkohola, pridobljenega z destilacijo, v skladu s členi 27, 28 in 30 Uredbe (ES) št. 1493/1999, ki ga imajo intervencijske agencije.

(2) Potrebno je organizirati javno prodajo vinskega alkohola za uporabo v sektorju goriva v Skupnosti, v skladu s členoma 92 in 93 Uredbe (ES) št. 1623/2000 katere namen naj bo zmanjšati zaloge vinskega alkohola, v določenem obsegu pa tudi podjetjem zagotoviti dobave, odobrene v skladu s členom 92 Uredbe (ES) št. 1623/2000. Zaloge Skupnosti vinskega alkohola, kot rezultat destilacije s poreklom v državah članicah, v skladu s členi 35, 36 in 39 Uredbe Sveta (EGS) št. 822/87 z dne 16. marca 1987 o skupni ureditvi trga za vino (3), ter v skladu s členi 27, 28 in 30 Uredbe (ES) št. 1493/1999.

(3) Od 1. januarja 1999 in v skladu z Uredbo Sveta (ES) št. 2799/98 z dne 15. decembra 1998 o vzpostavitvi kmetijsko-monetarne ureditve za euro (4), morajo biti prodajna cena in varščine izražene, plačila pa opravljena, v eurih.

(4) Ker obstaja tveganje goljufije zaradi zamenjave alkohola, naj bodo okrepljeni pregledi alkohola v končnem namembnem kraju, zaradi česar je treba intervencijskim agencijam omogočiti, da za pomoč zaprosijo mednarodne nadzorne agencije in pregledajo alkohol za prodajo z uporabo jedrskih magnetno resonančnih analiz.

(5) Ukrepi, predvideni s to uredbo, so v skladu z mnenjem Upravljalnega odbora za vino –

SPREJELA NASLEDNJO UREDBO:

Člen 1

1. Sedem serij alkohola (reference: 42/2005 ES, 43/2005 ES, 44/2005 ES, 45/2005 ES, 46/2005 ES, 47/2005 ES in 48/2005 ES) v količini 40 000 hektolitrov, 40 000 hektolitrov, 40 000 hektolitrov, 40 000 hektolitrov, 55 000 hektolitrov, 25 000 hektolitrov in 30 000 hektolitrov z volumenskim deležem 100 % vol. se dajo v javno prodajo za uporabo v sektorju goriva v Skupnosti.

2. Zadevni alkohol je bil pridobljen z destilacijo, v skladu s členi 35 Uredbe (EGS) št. 822/87 in členi 27, 28 in 30 Uredbe (ES) št. 1493/1999, in je pod upravo francoske, španske italijanske in portugalske intervencijske agencije.

3. Lokacija in reference kadi, iz katerih so sestavljene serije, količina alkohola v vsaki kadi, vsebnost alkohola in lastnosti alkohola so navedene v prilogi k tej uredbi.

4. Serije se dodelijo podjetjem, odobrenim v skladu s členom 92 Uredbe (ES) št. 1623/2000.

Člen 2

Vsa sporočila glede javne prodaje se pošljejo naslednji službi Komisije:

Commission européenne Direction générale de l'agriculture et du développement rural, unité D-2 Rue de la Loi 200/Wetstraat 200 B-1049 Bruxelles Faks (32-2) 298 55 28 E-pošta: agri-d2@cec.eu.int

Člen 3

Javna prodaja se izvede v skladu s členi 92, 93, 94, 95, 96, 98, 100 in 101 Uredbe (ES) št. 1623/2000 in členom 2 Uredbe (ES) št. 2799/98.

Člen 4

Cena alkohola za javno prodajo je 23,5 EUR za hektoliter alkohola z volumenskim deležem 100 % vol.

Člen 5

Alkohol se odstrani najkasneje v 6 mesecih po dnevu poziva odločbe Skupnosti o odprtju prodaje.

Člen 6

Jamstvo za vestno izvajanje pogodbe je 30 EUR na hektoliter alkohola z volumenskim deležem 100 % vol. Razen v primeru, da je bilo položeno trajno jamstvo, pred odvozom alkohola in najpozneje do dneva izdaje naročila za odvoz, podjetja, ki so jim bile dodeljene serije, položijo pri zadevni intervencijski agenciji jamstvo za vestno izvajanje pogodbe in tako zagotovijo, da se zadevni alkohol uporablja kot bioetanol v sektorju goriva.

Člen 7

Podjetja, odobrena v skladu s členom 92 Uredbe (ES) št. 1623/2000, lahko pridobijo vzorce alkohola, ki ga je zadevna intervencijska agencija dala v javno prodajo, v 30 dneh od objave obvestila o javni prodaji proti plačilu 10 EUR za liter. Po izteku tega obdobja lahko vzorce pridobijo v skladu s členom 98(2) in (3) Uredbe (ES) št. 1623/2000. Količina vzorcev, ki se izda odobrenim podjetjem, ne sme presegati pet litrov na kad.

Člen 8

Intervencijske agencije v državah članicah, v katerih je uskladiščen alkohol dan v javno prodajo, izvedejo ustrezne preglede, da preverijo naravo alkohola v času končne uporabe. V ta namen lahko:

(a) smiselno uporabijo določbe člena 102 Uredbe (ES) št. 1623/2000, mutatis mutandis;

(b) izvedejo preglede vzorcev z uporabo jedrskih magnetno resonančnih analiz, da preverijo naravo alkohola v času končne uporabe.

Stroški bremenijo družbe, katerim je alkohol prodan.

Člen 9

Ta uredba začne veljati na dan objave v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 2. marca 2005 Za Komisijo Mariann FISCHER BOEL Članica Komisije

(1) UL L 179, 14.7.1999, str. 1. Uredba, kakor je bila nazadnje spremenjena z Uredbo (ES) št. 1795/2003 (UL L 262, 14.10.2003, str. 13).

(2) UL L 194, 31.7.2000, str. 45. Uredba, kakor je bila nazadnje spremenjena z Uredbo (ES) št. 1774/2004 (UL L 316, 15.10.2004 , str. 61).

(3) UL L 84, 27.3.1987, str. 1. Uredba, kakor je bila nazadnje spremenjena z Uredbo (ES) št. 1677/1999 (UL L 199, 30.7.1999, str. 8).

(4) UL L 349, 24.12.1998, str. 1.